Frá og með deginum í dag eiga Tyrkir ekki lengur aðild að samningi um forvarnir gegn ofbeldi á konum og heimilisofbeldi.
Samningurinn var samþykktur í maí 2011 og undirritaður af íslenskum stjórnvöldum sama dag. Hann tók gildi 1. ágúst 2018 og er kenndur við Istanbúl í Tyrklandi. Þetta er fyrsti bindandi alþjóðasamningurinn sem tekur á ofbeldi gegn konum. Samningurinn felur meðal annars í sér réttindi brotaþola og skyldur opinberra aðila að vernda og aðstoða konur sem verða fyrir ofbeldi. Auk þess að fræða almenning, stjórnvöld og sinna forvörnum gegn kynbundnu og kynferðislegu ofbeldi.
Recep Tayyip Erdogan, forseti Tyrklands, lýsti því yfir í mars að Tyrkir hyggðust segja sig frá samningnum. Fjöldi þjóðarleiðtoga og mannréttindasamtök hörmuðu þá ákvörðun. Fjörutíu og fimm lönd auk Evrópusambandsins eiga aðild að Istanbúl-samningnum. Kvenréttindasmtök i Tyrklandi segja að með því að segja sig frá samkomulaginu sé Erdogan að friða íhaldssöm öfl í Tyrklandi. Flokkur hans stendur höllum fæti í skoðanakönnunum. Í fyrra voru 300 konur myrtar í Tyrklandi og 189 það sem af er þessu ári. Aðalritari Amnesty International segir ákvörðun Tyrkja senda hættuleg skilaboð til gerenda ofbeldis sem geta haldið áfram að limlesta og drepa án þess að sæta refsingu.